Kemm inħolqu impiegi? Kemm żdiedu l-impiegi? Bħalissa, u għal dawn l-aħħar ġimgħat ilna nisimgħu verżjonijiet differenti dwar x'ġara. Veru li inħolqu 20,000 impieg? Hekk qed jgħid il-Gvern. Imma l-Opposizzjoni qed tgħid li l-Gvern qed jigdeb. Issa Anġlu Farrugia qed jgħid li anke' Tonio Fenech jaqbel miegħu għax id-dokument ta'qabel il-budget, skond is-Sur Anġ, jikkonferma dak li qed jgħid il-Labour. Fil-pre-budget dokument, fit-Tabella 1.1 li qegħda fuq paġna 4 sibt li t-total tan-nies jaħdmu fl-2008 kien ta' 145,518 u dawn żdiedu għal 149,764 fl-2011. Jiġifieri f'dan il-perjodu bejn l-2008 u l-2011 it-total ta' Maltin jaħdmu żdied b'4,246 (erbat elef, mitejn u sitta u erbgħin). Fl-istess perjodu, skond l-istess dokument ta' qabel il-budget, dawk jirreġistraw għax-xogħol żdied in-numru tagħhom b'233 (mitejn u tlieta u tletin). Issa jiena dawn iċ-ċifri ma nafx kif qed jingħad li jgiddbu d-dikjarazzjoni tal-Prim Ministru li inholqu 20,000 impieg. Għax jekk żdiedu fl-impieg 4,246 persuna meta inħolqu 20,000 ifisser li matul l-istess perjodu intilfu 15,754 impieg. Din hi l-vera figura allarmanti! Bħalma huwa inkwetanti li l-kwalita' tax-xogħol li inħoloq f'ħafna każi huwa inferjuri għax-xogħol li intilef. Issa jiena forsi ma nafx naqra daqs is-Sur Anġ, imma s-somom għadni naf nagħmilhom. Issa s-Sur Anġ mhux ta' subgħajh f'ħalqu u forsi xi ftit jaf jaqra ukoll. Imma naħseb li jkun iktar kredibbli kienu jgħid il-fatti kif inhuma mingħajr ma jipprova jagħtihom il-kulur.